Video: Opsigter van woonkompleks deur inwoner aangerand | Maroela Media
Video: Opsigter van woonkompleks deur inwoner aangerand
Die opsigter probeer die inwoner verduidelik dat hulle die Covid-19-afsonderingsregulasies oortree (Foto: Skermgreep: Pretoria FM, Facebook)
'n Video wat wys hoe 'n 77-jarige opsigter van 'n deeltitelkompleks in Delmas in Mpumalanga verlede Maandag deur 'n inwoner en sy gaste aangerand is, doen tans die ronde op sosiale media. Die video is oorspronklik op Pretoria FM se Facebook-blad gedeel.
Willie Spies, prokureur by die regsfirma Hurter Spies Ing., verteenwoordig die opsigter wat anoniem wil bly. Spies het ook die burgerregteorganisasie AfriForum se privaat ondersoekeenheid by die saak betrek.
Spies sê die opsigter is die betrokke Maandag deur die veiligheidsbeampte van die deeltitelkompleks na die ontvangsgedeelte ontbied, nadat een van die inwoners met 12 gaste die kompleks wou binnegaan. Spies sê nie een van hulle het gesigmaskers aangehad nie en van die gaste was glo boonop onder die invloed van drank.
Die opsigter het op die veiligheidsbeampte se oproep gereageer en na die ontvangsgedeelte gegaan.
"Daar het hy aan die inwoner probeer verduidelik dat hulle die Covid-19-afsonderingsregulasies oortree en nie in die kompleks toegelaat kan word nie. Die opsigter het probeer om die toegangsdeur na die kompleks toe te maak en dis toe dat die inwoners hom gryp en begin rondruk," vertel Spies.
In die video kan duidelik gesien word hoe die inwoner die opsigter in die gesig slaan. Dan kom een van die gaste die opsigter ook in die gesig by, waarna die inwoner en sy gaste die kompleks in verdwyn.
Spies sê die opsigter het 'n bestaande heupbesering wat nou opnuut tydens die aanranding vererger is.
"Die opsigter is verskriklik getraumatiseerd ná die gebeure en kon nog nie 'n klag teen die inwoner by die polisie gaan indien nie," vertel Spies.
Spies sê besorgde kennisse van die opsigter het die afgelope week by hom om hulp aangeklop, waarna hy besluit het om die opsigter te verteenwoordig. Hy sê hy gaan die opsigter help om 'n klag van aanranding met die doel om ernstig te beseer, voor te berei en by die polisie in te dien.